ขายที่ดิน เสียภาษี ?(1)
การสะสมทรัพย์สินชนิดหนึ่งที่นิยมกันมาก ก็คือ ที่ดิน นอกจากจะไม่เน่า ไม่เสียแล้ว&nbsp; ราคายังสูงขึ้นทุกปี สูงต่ำมากน้อยเท่าใดขึ้นอยู่กับทำเลและความต้องการของผู้ซื้อ&nbsp; หากทำเลดีแต่ยังไม่อยากขาย&nbsp; และไม่รู้จะทำอะไรก็ยังนำไปให้เช่าได้ หากที่ดินอยู่ในทำเลที่ดี ผลตอบแทนย่อมดีกว่าเอาเงินฝากธนาคาร&nbsp; เพราะดอกเบี้ยเงินฝากนั้นต่ำมาก&nbsp; หักภาษีและเงินเฟ้อแล้ว แทบไม่เหลือ&nbsp;
4 พ.ย. 2559

การสะสมทรัพย์สินชนิดหนึ่งที่นิยมกันมาก ก็คือ ที่ดิน นอกจากจะไม่เน่า ไม่เสียแล้ว  ราคายังสูงขึ้นทุกปี สูงต่ำมากน้อยเท่าใดขึ้นอยู่กับทำเลและความต้องการของผู้ซื้อ  หากทำเลดีแต่ยังไม่อยากขาย  และไม่รู้จะทำอะไรก็ยังนำไปให้เช่าได้ หากที่ดินอยู่ในทำเลที่ดี ผลตอบแทนย่อมดีกว่าเอาเงินฝากธนาคาร  เพราะดอกเบี้ยเงินฝากนั้นต่ำมาก  หักภาษีและเงินเฟ้อแล้ว แทบไม่เหลือ  
กรณีบุคคลธรรมดาที่ขายที่ดินเปล่า เมื่อขายที่ดินออกไปต้องเสียภาษีอากรตามประมวลรัษฎากรประเภทใดบ้างนอกเหนือจากเสียค่าโอนหรือค่าธรรมเนียมที่กรมที่ดินจัดเก็บ 
การขายที่ดินเปล่าของบุคคลธรรมดา มีภาษีตามประมวลรัษฎากรมาเกี่ยวข้องอยู่ 3 ประเภท ได้แก่  ภาษีเงินได้บุคคลธรรมดา  ภาษีธุรกิจเฉพาะและอากรแสตมป์ ผู้ขายที่ดินเปล่าต้องเสียภาษีทั้ง 3 ประเภทเลยหรือไม่ หรือเสียภาษีประเภทใดประเภทหนึ่ง   ต้องใช้ราคาประเมินของเจ้าพนักงานหรือราคาที่ได้มีการซื้อขายจริงเพื่อคิดคำนวณภาษี 
วิธีการคำนวณภาษีแต่ละประเภทเป็นอย่างไร  ต้องนำเงินได้จากการขายที่ดินมารวมยื่นเสียภาษีเงินได้บุคคลธรรมดาประจำปีภาษีหรือไม่  เป็นคำถามที่ผู้ขายที่ดินมักสอบถามอยู่เสมอ  ซึ่งก็ไม่ผิดอะไรที่จะถามเพราะหากไม่คิดคำนวณดูแล้ว  อาจได้เงินที่ขายหลังจากที่หักภาษี ค่าธรรมเนียมและค่าใช้จ่ายอื่นออกแล้ว อาจได้ต่ำกว่าที่ต้องการก็ได้  สำหรับผู้ซื้อสามารถนำไปใช้คิดคำนวณ ต่อรองราคากรณีที่ผู้ขายขอให้ผู้ซื้อเป็นผู้ออกค่าภาษีและค่าธรรมเนียมอื่นๆ  พูดง่ายๆ ว่าสามารถนำมาใช้ต่อรองราคาที่ซื้อขายได้ไม่ว่าจะเป็นผู้ขายหรือผู้ซื้อ
ประมวลรัษฎากรกำหนดให้กรมที่ดินจัดเก็บภาษีแทนกรมสรรพากรเมื่อมีการซื้อขายที่ดิน  หากไม่ชำระภาษีที่กรมที่ดินให้ถูกต้องครบถ้วน  ห้ามมิให้มีการโอนกรรมสิทธิ์ที่ดินที่ซื้อขายนั้น  พูดง่ายๆ ว่า  ไม่จ่ายภาษีให้ครบไม่สามารถทำนิติกรรมซื้อขายที่ดินได้ 
การใช้ราคาที่ดินเพื่อคิดคำนวณภาษี  มีทั้งราคาประเมินของเจ้าพนักงานกรมที่ดินและราคาซื้อขายมาคิดคำนวณ  ขึ้นอยู่กับว่าใช้คิดคำนวณภาษีประเภทใด   ปัจจุบันราคาที่ดินที่นำมาใช้คิดคำนวณภาษีเงินได้บุคคลธรรมดา  ประมวลรัษฎากรกำหนดให้ใช้ราคาประเมินเจ้าพนักงานที่ดินมาคิดคำนวณ  ไม่ว่าราคาที่ซื้อขายที่ดินจะสูงหรือต่ำกว่าราคาประเมินก็ตาม  
เช่น  ราคาประเมินของเจ้าพนักงานเท่ากับ 1 ล้านบาท  แต่ราคาที่ซื้อขายเท่ากับ 1.2 ล้านบาทหรือราคาซื้อขายเท่ากับ  8 แสนบาท  การคิดคำนวณภาษีเงินได้บุคคลธรรมดา  ต้องใช้ราคาประเมิน  1 ล้านบาทมาคิดคำนวณภาษี  (มติคณะรัฐมนตรี เมื่อวันที่  18  ต.ค. 2559 ปรับปรุงแก้ไขประมวลรัษฎากร  กำหนดให้การโอนกรรมสิทธิ์หรือสิทธิครอบครองในอสังหาริมทรัพย์  ให้ใช้ราคาขาย หรือราคาประเมินทุนทรัพย์เพื่อเรียกเก็บค่าธรรมเนียมจดทะเบียนสิทธิและนิติกรรมตามประมวลกฎหมายที่ดินซึ่งใช้อยู่ในวันที่มีการโอนนั้น ราคาใดสูงกว่า ให้ใช้ราคานั้น
ทั้งนี้ วันเดือนปีที่มีผลบังคับใช้ต้องติดตามกฎหมายที่จะออกมาอีกครั้ง)
สำหรับการคิดคำนวณภาษีธุรกิจเฉพาะและอากรแสตมป์  กฎหมายให้ใช้ราคาประเมินหรือราคาซื้อขายที่สูงกว่ามาคิดคำนวณภาษี เช่น ราคาประเมินของเจ้าพนักงานเท่ากับ  1 ล้านบาท แต่ราคาที่ซื้อขายเท่ากับ  1.2 ล้านบาท ให้ใช้ราคา 1.2 ล้านบาทมาคิดคำนวณภาษี  แต่ถ้าราคาซื้อขายเท่ากับ 8 แสนบาท  การคิดคำนวณภาษีให้ใช้ราคาประเมิน 1 ล้านบาท  
นอกจากการใช้ราคาประเมินหรือราคาซื้อขายเพื่อคิดคำนวณภาษี  ยังมีเรื่องการนับจำนวนปีถือครองที่นำมาคิดคำนวณหรือยกเว้นภาษีอีกด้วย   สวัสดีครับ